Ճիշտ եք տեղյակ. ունեմ սերտ կապեր, այդ թվում նաև քաղաքական ղեկավարության շրջանակներում: Եվ ընդհանրապես, Վրաստանը և վրացական թեմատիկան լավագույնս եմ տիրապետում, և հենց այդ պատճառով շատ եմ կարևորում այս ուղղությունը մեր արտաքին քաղաքական դիրքորոշումների տեսակետից և ազգային անվտանգության համատեքստում: Արդեն երկու տարուց ավելի է, ինչ ի պաշտոնե չեմ առնչվում այս խնդիրներին, սակայն մինչ օրս ձեռքս զարկերակին եմ պահում թե՛ շփումների, թե՛ իրավիճակին հետևելու տեսակետից: Ում են պատրաստվում նշանակել, կամ ընդհանրապես նման հարց կա օրակարգում թե ոչ՝ տեղյակ չեմ: Ասեկոսեներ մեկնաբանելու բնավորություն չունեմ: Սակայն դիվանագիտական որակյալ ներկայացուցչության կարևորությունը հարևան երկրում անհրաժեշտ է ընդգծված գիտակցել: Իսկ հայ-վրացական հարաբերությունների ներկա վիճակի և հիմնախնդիրների մասին խոսել մեկ հարցի շրջանակում անլուրջ եմ համարում: Դրան կարելի է առանձին անդրադառնալ: